Roterende sluttstykke

Roterende sluttstykke er en metode for låsing av sluttstykke som brukes i skytevåpen. Det første kjente skytevåpenet med roterende sluttstykke var tennålsgeværet som ble utviklet av tyskeren Johann Nicolaus von Dreyse og introdusert i 1836. Hans mekanisme låste ved hjelp av hevarmen istedet for klakker. Den første mekanismen med roterende sluttstykke som låste ved hjelp av klakker på sluttstykkehodet var Lebel Modell 1886, og denne metoden har siden vært brukt på de fleste rifler kamret for riflepatroner utover på 1900- og 2000-tallet, eksempelvis Mauser 98 og HK416.

Design 
Ferdinand Mannlicher, som tidligere hadde utviklet en ikke-roterende sylinderlås-rettrekker, utviklet siden den kjente Steyr-Mannlicher M1895-rettrekker-riflen med roterende sluttstykke som ble innført i den østerriksk-ungarske hæren. Mannlicher utviklet deretter M1893 selvladerriflen med rotasjonsforsinket sluttstykke og senere M1900 selvladerriflen som ble drevet med gasstempel. Disse har vært en inspirasjon for senere gassopererte halv- og helautomatiske skytevåpen hvor sluttstykket roterer og låses idet det bunner i støtbunnen (for eksempel M1, M14, M16, L85A1/A2 og AK-47/74).

Roterende sluttstykker brukes blant annet i mekanismer med sylinderlås, bøylemekanisme, pumpemekanisme, gassmekanisme, rekylmekanisme og masseretardert sluttstykke. En annen variant er masseretardert sluttstykke hvor kammeret låses inntil trykket har kommet ned til et nivå hvor utdraget trygt kan starte.

Eksempler 
 Lebel Modell 1886, sylinderlåsrifle
 Steyr-Mannlicher M1895 rettrekker-rifle
 M1 Garand, gassoperert selvladerrifle
 M25 skarpskytterrifle, gassdrevet luftavkjølt selvladerrifle
 M16, gassoperert automatgevær
 AK-47, gassoperert automatgevær
 Desert Eagle, en av få pistoler med roterende sluttstykke
 Remington Model 8, en rekyloperert rifle
 Chauchat, et rekyloperert lett maskingevær
 Remington 7600, en pumperifle
 Winchester 1200, 1300 og Super-X (SXP) pumpehagler
 SIG-Sauer MPX, gassoperert rifle
 CMMG Mk 45, AR15-variant med rotasjonsforsinket masseretardert sluttstykke.
 Browning BLR, bøylemekanisme med roterende sluttstykke

Se også 
 Rullelås

Litteratur 
 Rolf Abresch, Ralph Wilhelm (Hrsg.): Moderne Handwaffen der Bundeswehr. Report Verlag, Frankfurt am Main u. a. 2001, ISBN 3-932385-10-1.
 Peter Dannecker: Verschlusssysteme von Feuerwaffen dwj Verlags-GmbH, Blaufelden 2009, ISBN 978-3-936632-20-0.
 Hans Stögmüller: Josef Werndl und die Waffenbfabrik in Steyr, Ennsthaler-Verlag, Steyr 2010, ISBN 978-3-85068-860-4.
 Stefan Perey, Michael Fischer, Technische Beschreibung des „Burk Selbstladegewehr BR-10“ (artikkel med informasjon om roterende sluttstykke), i utgave 3, Caliber, 2015 (Digitalisat online)
 

Skytevåpen